胡定欣

胡定欣係香港女演員，曾經連續兩年拎到TVB視后，依家係無綫電視部頭合約藝員同邵氏兄弟藝員。

生平 
1999年參加全球華人新秀歌唱大賽，入最後四強。2001年，胡定欣再參加《TVB週刊》第三屆CoverGirl選舉攞到「美寶蓮至迷人Cover Girl大獎」、「Nikon 至上鏡Cover Girl大獎」、「California Fitness至Fit Cover Girl大獎」同「全場總冠軍」，之後加入第18期無綫電視藝員訓練班後做咗無綫旗下藝員。畢業冇耐，胡定欣俾人派去拍由黃易小說《大唐雙龍傳》改編嘅同名電視劇，係四位女主角之一，同時亦憑劇入面婠婠一角而為人所熟識。胡定欣之後有份演出嘅劇集有《西廂奇緣》、《樓住有情人》、《十兄弟》、《布衣神相》同《銀樓金粉》。

2008年4月，胡定欣同另外九個無綫電視藝員去湖南參加舞動奇跡第二季，喺唔同場次攞到個人同組合滿分，最後同拍檔李承鉉攞季軍。

胡定欣喺《萬千星輝頒獎典禮2008》攞到「飛躍進步女藝員」獎；2012年憑電視劇《拳王》嘅聾啞拳手「丁恩慈」呢個角色喺《萬千星輝頒獎典禮2012》攞到「最佳女配角」獎。佢更加喺2015年同2016年分別憑電視劇《鬼同你OT》嘅鬼魂「薑蓉」同《城寨英雄》嘅「刁蘭」呢兩個角色連續兩年喺《萬千星輝頒獎典禮》攞到「最佳女主角」獎。

胡定欣喺2018年拍完《包青天再起風雲》之後就無再接劇，有傳佢同無綫嘅合約會喺2020年完結。胡定欣喺完約後同無綫改簽部頭合約，同時同邵氏兄弟簽約。

無綫電視女藝員
香港女歌手
定欣
祖籍新會